UL 20 er kristilegt mót fyrir ungt fólk á aldrinum 16 - 30 ára ! Áherslan er á fræðslu um kristniboð og grípandi prédikun . Frábærar samkomur og skemmtileg dagskrá . Dagana 21. - 25. júlí 2020 heldur NLMung árlegt landsmót sitt í skemmtigarðinum Kongeparken í útjaðri Stavanger . Dagskrá mótsins miðast við 16 - 30 ára . Mótið hefur upp á að bjóða góða fræðslu grundvallaða á Biblíunni , spennandi fyrirlesara frá ýmsum heimshornum og magnaðar lofgjörðarstundir . Þar fyrir utan er hægt að taka þátt í mörgum spennandi dagskrártilboðum s.s. go-kart , brimbrettakennslu , klifur , dans og göngu upp á Preikestolen í stórbrottinni náttúru . Á mótinu hafa þátttakendur mikið frelsi til að velja úr dagskrártilboðum og mörg tækifæri til að kynnast norskum jafnöldrum sínum . Kynningarmyndband fyrir UL 19 . SÍK skipuleggur ferð á mótið og útvegar fararstjóra . Auk þess er unnið að því að bjóða upp á íslenska túlkun í stað enskrar túlkunar sem er í boði en mótið fer aðallega fram á norsku . Markmið ferðarinnar • Að þátttakendur uppfræðist og eflist í trú á Jesú og eftirfylgdinni við hann . • Að þátttakendur finni hvatningu í stórum hópi norskra trúsystkina sinna . • Að þátttakendur njóti góðs félagaskapar og skemmtunar með ferðafélögum og öðrum mótsgestum . Guð skapaði heiminn . Og hann skapaði okkur mennina . Guð kallar okkur til þess að vera góðir og ábyrgir ráðsmenn jarðarinnar , elska hvert annað og flytja fagnaðarerindið öllum heimi . Við ætlum að skoða hvað þetta þýðir árið 2020 . Milljónir manna lifa í fátækt , menn eru þrælkaðir , náttúran þjáist vegna ágangs mannanna og enn þá hafa margir ekki heyrt gleðiboðskapinn um Jesú Krist frelsara mannanna . Við erum kölluð til að láta til okkar taka . Tónlistarmaðurinn Chris Tomlin mun halda tónleika á UL 20 en hann er víða þekktur innan kristinnar kirkju fyrir lofgjörðartónlist sína . Mikil tilhlökkun er fyrir því að sjá hann stíga á stokk og syngja með lögum hans Guði til dýrðar . Íslenski hópurinn fær dýnur og gistiaðstöðu í skólastofum í um 15 mín. fjarlægð frá mótsvæðinu . Hvað kostar ? Mótið og gisting er þátttakendum að kostnaðarlausu ! Kostnaður við ferðina er fólginn í hóflegu þátttökugjaldi ( vegna fararstjórnar og umsýslu ) , flug - og rútufargjöldum , matarkostnaði og gjöldum fyrir stærri skemmtiferðum . Mótsgjaldið sjálft er niðurfellt af NLMung sem ferðastyrkur fyrir Íslendingana . Upplýsingar um áætlaðan kostnað : Þátttökugjald SÍK 5000 kr . Gisting : 0 kr . Mótsgjald 0 kr . Flug : 60.000 kr. ( millilent ) Rúta : 4.000 kr . Matur : 15.000 kr. ( áætlað , hver og einn heldur utan um sín innkaup sjálfur ) Skemmtiviðburðir og ferðir ( valfrjálst ) : 15.000 + / - kr . Heildarkostnaður ( áætlað ) : 85.000 - 100.000 kr . Þátttaka Þeir sem vilja koma með á UL 20 er bent á að skrá sig hér fyrir neðan . Aldurstakmark er 16 ára og miðað er við aldurár . Þáttakendur á aldrinum 16 - 20 ára eru eindregið hvattir til að sækja 9 vikna Alfa-námskeið um grundvallaratriði kristinnar trúar sem hefst með kynningarkvöldi 28. janúar kl. 20:30 . Nánar hér . Skilyrði fyrir þátttöku á UL 20 er mæting á fjögur fræðslukvöld um kristniboð og tengd efni . Þar að auki þurfa þátttakendur að vera tilbúnir til þess að segja saman frá ferðinni með kynningu á miðvikudags - og sunnudagssamkomu hjá SÍK og með skriflegri frásögn í Kristniboðsfréttir . Skráning er opin og lýkur 1. mars 2020 . Skráning telst ekki gild fyrr en 15.000 kr. staðfestingargjald hefur verið greitt . Reikningur SÍK er 0117 26 9000 , kt. 550269-4149 . ATH : Mikilvægt er að nafn þátttakanda komi fram í skýringu og að rafræn tilkynning sé send á sik@sik.is Hafi þátttakandi ekki náð 18 ára aldri ber honum / henni að skila leyfisbréfi undirritað af forráðamanni ( ekki nauðsynlegt að votta undirskriftir ) . > > Leyfisbréf má finna hér < < Umgengni lýsir innri manni . Göngum um allt húsnæði með virðingu . Valdi þátttakandi skemmdum á húsnæði og / eða eigum annarra er honum gert að bæta tjónið . Þátttakendur skulu gæta þess að hvílast nægilega til þess að geta tekið þátt í stundum mótsins . Þátttakendum er skylt að fylgja mótsreglum . Fararstjórar og mótshaldarar bera ekki ábyrgð á verðmætum ( s.s. símum , spjaldtölvum , fartölvum , farangri eða öðru ) sem þátttakendur taka með sér á mótið . Þátttakendum er skylt að mæta á fundi sem fararstjórar hópsins kalla saman . Meðferð og neysla áfengis og annarra vímuefna er óheimil í ferðinni . Tóbaksnotkun er ekki leyfð í ferðinni . Sama gildir um rafrettur . Sérstakar reglur fyrir yngri en 18 ára Á auglýstum kyrrðartíma eiga allir að vera komnir á sína svefnstaði og forðast háreysti . Þátttakendur skulu ekki vera einir á ferð utan mótssvæðis heldur vera ávallt í fylgd annarra úr hópnum . Óheimilt er að yfirgefa mótssvæðið nema með leyfi fararstjóra . NLMung eru sjálfstæð kristileg félagasamtök sem reka barna - og ungmennastarf norsku kristniboðshreyfingarinnar NLM ( Norsk Luthersk Misjonssamband ) . SÍK hefur um áratugaskeið verið í samstarfi við NLM á vettvangi kristniboðs í Kenýu og Eþíópíu og nú í dag í Japan .